**भारत सरकार**

**वस्‍त्र मंत्रालय**

**राज्‍य सभा**

**अतारांकित प्रश्‍न संख्‍या 2691**

**19 मार्च, 2018 को उत्‍तर दिए जाने के लिए**

**सिले-सिलाए भारतीय पोशाकों हेतु साइज चार्ट**

**तैयार किया जाना**

**2691. श्रीमती वानसुक साइमः**

**क्या वस्त्र मंत्री यह बताने की कृपा करेंगे किः**

(क) क्या भारत भारतीयों की शारीरिक विशिष्टताओं के आधार पर सिले-सिलाए पोशाकों हेतु अपने स्वयं का साइज चार्ट तैयार करने का प्रयास कर रहा है;

(ख) क्या विश्व भर में 14 देशों ने अपने साइज चार्ट तैयार कर लिए हैं और इनका प्रयोग कर रहे

हैं;

(ग) क्या राष्ट्रीय फैशन टैक्नालॉजी संस्थान ने भारत के लिए साइज चार्ट तैयार करने की प्रक्रिया शुरू कर दी है और यदि हां, तो इस परियोजना को कितनी जल्दी पूरा किए जाने की संभावना है; और

(घ) क्या निफ्ट के पास अपने स्वयं का साइज चार्ट विकसित करने हेतु भारतीयों से संबंधित मानवमितिय आंकड़ों को वैज्ञानिक आधार पर समन्वय करने की विशेषज्ञता है?

**उत्‍तर**

**वस्‍त्र राज्‍य मंत्री**

**(श्री अजय टम्‍टा)**

**(क) से (घ):** सरकार ने भारतीयों के लिए निफ्ट द्वारा शारीरिक आकार का चार्ट विकसित किए जाने के लिए व्‍यापक मानव शास्‍त्रीय अनुसंधान अध्‍ययन करने के मंजूरी दी है। निफ्ट के पास शरीर की माप, पैटर्न बनाने, सांख्यिकी और फिट परिधान बनाने की विशेषज्ञता है और साथ ही उन राष्‍ट्रीय और अंतर्राष्‍ट्रीय विशेषज्ञों का पैनल भी है जिनके पास जनसंख्‍या अध्‍ययन, मानव शास्‍त्रीय अध्‍ययन, सांख्यिकी विश्‍लेषण आदि करने का अनुभव है जो साइज चार्ट तैयार करने की प्रक्रिया का मार्गदर्शन करने के अनुरूप है। इस परियोजना के वर्ष 2021 तक पूरा होने की आशा है।

समूचे विश्‍व में 14 देशों ने राष्‍ट्रीय साइजिंग सर्वेक्षण पूरा किया है जिनमें यूएसए, कनाडा, मैक्सिको, यूके, फ्रांस, स्‍पेन, जर्मनी, स्‍वीडन, इटली, नीदरलैंड्स, थाइलैंड, कोरिया, चीन और आस्‍ट्रेलिया शामिल हैं।

\*\*\*\*